  Майя Бывальцева Удмуртиын пудо сиён дасян ужъёсты йылпумъязы – 30-тӥ коньывуонэ бусыосысь кукурузаез утялтыса быдтӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Кукуруза улэ 24 сюрс 400 гектар музъем висъямын вал, отысь 670 сюрс тонна вож сиён басьтӥзы. Таяз арын со ӟечгес удалтӥз – котькуд гектарысь 274,2 центнер люкаськиз, кылем арын 231 центнер вал Со элькунысь возёсъёслы оглом 1 миллион 650 тонна силос дасяны луонлык сётӥз. Чакланъёс 108 процентлы быдэстэмын (2019-тӥ арын – 99 процент), со пӧлын Красногорск ёросын – 163 процентлы, Ува ёросын – 152 процентлы, Кияса ёросын – 137 процентлы. Кӧс турын 179 сюрс 100 тонна яке 103 процент дасязы. Куро – 123 сюрс 800 тонна яке чакламлэсь 90 процентэз. Гурт возёсъёс трос кужымзэс сётӥзы сенаж дасянлы, оглом 1 миллион 260 сюрс тонна люкаськиз, со кулэезлэсь 146 процент. Одӥг но ӝыны-кык арлы тырмымон пудо сиёнзы Пичи Пурга, Можга, Ува, Шаркан, Юкаменск, Яр, Алнаш, Дэри но Эгра ёросъёсын. Оглом, Удмуртиын пудо умой толйыны кулэ – одӥг йырлы шорлыдын 31,9 центнер сиён дасязы, кулэ вал 25 центнер. Куать ёросъёсын – Эгра, Можга, Якшур-Бӧдья, Юкаменск, Сарапул но Каракулино – одӥг пудо йырлы 40 центнерлэсь тросэн сиёнзы люкаськиз. Тодэ вайытом, Удмуртиын нырысетӥзэ ӟазег фермаез усьтӥзы.  Тегъёс: Ижкар Удмуртия гуртвозёс пудо пудосиён  